**Bilanț**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prin legiuni solare răzbate crud un gând

străpuns de nemișcarea din care orice-avânt

prelins sub foi de pace murind închisă-n carte,

din trunchiuri vechi, uscate, o nouă viață arde.

Te duci pe urma unui centaur risipit

în mii de versuri. Astăzi, colocviu țin în strană

ateii programați să-nghită nemurirea

din ce-ți fusese dat. Ce zdrențăros ți-e straiul

și cum se scurg din el păcatele ce-n spirit

s-au prins de umbra ștearsă a demonului care

cu-nfățișare roasă se pierde-n vânătaia

ce-o porți în piept, străine.

O undă de lumină îți oglindește fața

și nu ești tu acela ce râde și suspină,

nu tu ești cel ce calcă pe cioburi, vâlvătaie,

nu tu ai rupt din carte nedescifrata foaie

și ultima din drumul închis în chip solemn.

Din trecerea spre alte dimensiuni sperate

lăsăm în urma noastră o foaie dintr-o carte.

adina v.

17.08.2021